Jucătoarea română de tenis Andreea Mitu s-a calificat, marţi, în optimile de finală ale turneului ITF de la Alaminos-Larnaca (Cipru), dotat cu premii totale de 25.000 de dolari, după ce Kristina Mladenovic a abandonat la scorul de 5-0.
Mitu (32 ani, 214 WTA), cap de serie numărul şase, a obţinut prima sa victorie din acest an, după 29 de minute.
Mitu, care a înfruntat-o în premieră pe franţuzoaică (30 ani, 266 WTA, fost număr 1 mondial la dublu), pierduse toate cele patru meciuri jucate în acest an.
Următoarea adversară a româncei va fi rusoaica Vera Zvonareva (39 ani) sau elveţianca Sebastianna Scilipoti (20 ani).
În alt meci, Ilinca Dalina Amariei a pierdut primul set cu belgianca Hanne Vandewinkel, 4-6, după care jocul a fost întrerupt.
Pe tabloul principal de simplu se mai află două românce, Cristina Dinu (cap de serie numărul 7), care o va înfrunta în primul tur pe malteza Francesca Curmi, şi Andreea Prisăcariu, care o va avea ca adversară pe italianca Jennifer Ruggeri.